Kweek Humor By Jou Kind - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek Humor By Jou Kind
Kweek Humor By Jou Kind
'n Sin vir humor is nie iets waarmee 'n mens gebore word nie maar wat wel gekweek kan word.
Kweek humor by jou kind en help bou aan 'n volronde persoonlikheid en 'n gelukkiger volwassene. Mense wat lag is gesonder, gelukkiger en optimisties, minder depressief en is geliefd deur hul portuurgroep.
'n Goeie sin vir humor maak kinders slimmer, kweek hanteringsvaardighede ten opsigte van terugslae en uitdagings. Iemand wat 'n goed ontwikkelde sin vir humor het, het die vermoë om dit wat snaaks is in 'n gebeurtenis en in 'n persoon raak te sien. Humor help hulle om iets vanuit 'n ander persoon se perspektief raak te sien, om spontaan te wees, onkonvensionele maniere van dink te begryp en geniet, deel te neem aan die speelse aspekte van die lewe en om hulself nie te ernstig op te neem nie. Die kind leer dat deur humor te inisieer hy 'n selfgeldende sosiaal interaktiewe posisie het en dat hy so op 'n aanvaarbare manier aandag en toegeneentheid van ander ontvang. Vroeë ontwikkeling van 'n kind se humor optimaliseer sy sosiale ontwikkeling.
Verstaan jou kind se ontwikkelingstadium:
Babas sal reageer op kielie en gesigte trek en wanneer die ouer snaakse geluide maak of iets onverwags doen wanneer die kind aangetrek word.
Kleuters waardeer fisiese humor soos koekeloer, rympies, kielie en sal die ouers probeer vermaak deur volwasse skoene aan te trek.
Voorskools kinders vind humor in onmoontlike, ongewone dinge soos vierkantige wiele op 'n voertuig, 'n dier met sonbrille en in absurditeit, soos 'n perd wat runnik.
Die skoolgaande kind vind afwyking van die normale snaaks, soos 'n nar wat op sy hande loop, basiese woordspeling, oordrywing, raaisels en rammelryme soos raai-raai riepa, die vraag-en-antwoord-lawwigheid: Hoekom is 'n kameelperd se nek so lank? Omdat sy voete stink.
Jong adolessente se humor is 'n aanduiding van hulle manier om hulle eie seksualiteit te hanteer en hulle gebruik grappe om kultuurnorme en aanvaarbare gedrag te toets en aanvaarding van 'n spesifieke sosiale groep te verseker. Seuns sal vanaf tienjarige ouderdom voorkeur gee aan fisies gewelddadige en seksuele grappe, terwyl meisies verbale aggressiewe grappe sal vertel, terg oor kêrels en karikature uit sepies naboots of aanhaal. Diegene wat die grap vang is in, anders is daar geen plek in die groep nie.
Stel grense wanneer dit kom by badkamerhumor of fisiese gebreke, moenie daarvoor lag nie en sê hoekom dit nie snaaks is nie. Waak ook teen humor met volwasse inhoud voor jou kinders. Spesifieke dinge waaroor kinders lag, is 'n aanduiding van ontwikkelingskwessies waarmee hulle sukkel, byvoorbeeld die kleuter wat sukkel met toilet-opleiding sal badkamerhumor gebruik.
Skep 'n humorryke omgewing, byvoorbeeld om prenteboeke en boeke met rympies saam te lees. Kyk TV-programme saam, speel speletjies wat vereis jy moet snaaks wees, byvoorbeeld om 'n aap te wees, of verf gesigte. Koekeloerspeletjies verskaf vermaak vanaf babastadium en wegkruipertjie gevolg deur 'n kieliesessie vir die ouer kind is 'n uitbundige plesier.
Verander takies in 'n speletjie, byvoorbeeld om speelgoed op te tel en 'n geluid te maak met elke speelding – hulle sal help eerder as om te argumenteer.
Wees 'n humormodel. Vertel grappe, lag lekker en maak 'n grap van onbenullighede en klein ongelukkies soos koeldrank mors of oor jou eie lompheid, soos oor jou voete te val. Lag saam en skep so 'n band met jou kind.
Waardeer jou kind se poging tot humor, byvoorbeeld sy tekening van 'n troeteldier en lag saam met jou kind. Wanneer jy reageer op jou kind se humor leer hy dat hy ook die vermoë besit om ander te laat lag en gelukkig te maak.
Deur jou kind se humor sin te ontwikkel, rus jy hom toe met belangrike hanterings- en sosiale vaardighede, die vermoë om vriendskappe te bou en om homself te laat geld.